黃劍文預告下月開小型音樂會 《中年2》帶挈粉絲量大增
2024年04月28日 20:50
東網電視
更多新聞短片
歌手黃劍文(Kimman)晚上(28日)現身灣仔,為佈道會獻唱新歌並分享自身經歷,他表示曾因母親離世自己過分傷心而萌起輕生之念,幸最後靠信仰重新振作:「自己曾經有過黑暗時期,覺得好無助同絕望,好在身邊有家人同朋友支持。」他表示因《中年好聲音2》而多了一班新粉絲的支持,粉絲的愛錫令他更感幸福,早前亦跟大家舉行了粉絲聚會:「係粉絲提議搞嘅,嗰日《中2》比賽完,我行出TVB門口成班粉絲衝埋嚟,又唱歌畀我聽,嗰刻我都喊咗,因為真係好感動,佢哋話要搞BBQ慶功,其實我係無參與搞,全部都係佢哋主動搞,就係嗰晚我見好好多新面孔。(有無感動到喊?)聽到佢哋唱《凡星》有感動嘅,但未至於喊,可能第一次已經喊咗,佢哋喺我音樂路上一直好支持我,係感動嘅。」
他希望能靜靜地跟粉絲交流,故預備下月中在咖啡廳舉行小型音樂會,而下月初會先到新加坡旅遊,笑指因兩年前已購買機票,但出發日期一改再改,若再不出發機票就會過期:「真係兩年冇飛過,想去休息一下先,同埋比賽期間又病,啱啱先好番,之前好似瞓極都唔夠,今次可以去叉足電。」